## Uredba o osnivanju Agencije za reviziju sustava provedbe programa Europske unije

### NN 73/2008 (26.6.2008.), Uredba o osnivanju Agencije za reviziju sustava provedbe programa Europske unije

# VLADA REPUBLIKE HRVATSKE

**2425**

Na temelju članka 12. stavka 2. Zakona o ustanovama (»Narodne novine«, br.
76/93, 29/97, 47/99 i 35/2008), Vlada Republike Hrvatske je na sjednici održanoj
20. lipnja 2008. godine donijela

## UREDBU

### O OSNIVANJU AGENCIJE ZA REVIZIJU SUSTAVA PROVEDBE PROGRAMA EUROPSKE UNIJE

Članak 1.

Ovom Uredbom osniva se Agencija za reviziju sustava provedbe programa Europske
unije (u daljnjem tekstu: Agencija), kao javna ustanova, te se uređuje
djelatnost, ustrojstvo, prava, obveze i izvori sredstava Agencije.

Članak 2.

(1) Djelatnost je Agencije revizija i ovjeravanje usklađenosti provedbe programa
Europske unije u kojima su upravljanje i odgovornost preneseni na Republiku
Hrvatsku s ciljevima, zadacima i postupcima utvrđenim međunarodno preuzetim
obvezama Republike Hrvatske.
(2) U obavljanju djelatnosti iz stavka 1. ovoga članka, Agencija:
– izrađuje i provodi strategiju i godišnje planove ovjeravanja i revizije
poslovanja svih tijela zaduženih i uključenih u sustav provedbe programa
Europske unije,
– ispituje i potvrđuje djelotvornost rada sustava upravljanja i kontrole u
tijelima za provedbu programa Europske unije, s ciljem osiguravanja namjenskog
korištenja sredstava Europske unije,
– ispituje i potvrđuje pouzdanost računovodstvenih podataka,
– daje preporuke za unaprjeđenje poslovanja u provedbi programa Europske unije i
prati njihovu provedbu,
– surađuje s tijelima za provedbu programa Europske unije,
– provjerava usklađenost izvješća o provedbi programa Europske unije s propisima
Europske unije,
– izrađuje i dostavlja potvrde, mišljenja i izvješća o reviziji provedbe
programa Europske unije Dužnosniku nadležnom za akreditaciju, Nacionalnom
dužnosniku za ovjeravanje, Europskoj komisiji i drugim korisnicima, i
– obavlja i druge poslove iz svoga djelokruga.

Članak 3.

(1) Osnivač Agencije je Republika Hrvatska. Osnivačka prava i dužnosti u ime
osnivača obavlja Ministarstvo financija.
(2) Agencija ima svojstvo pravne osobe i upisuje se u sudski registar.
(3) Sjedište Agencije je u Zagrebu.
(4) Skraćeni naziv Agencije je: ARPA
(5) Agencija može osnivati podružnice, s tim da se njihova djelatnost uređuje
Statutom Agencije.

Članak 4.

(1) Unutarnji ustroj, ovlasti i način odlučivanja tijela Agencije, osnivanje i
djelatnost podružnica Agencije, te druga pitanja od značenja za obavljanje
djelatnosti i poslovanje Agencije uređuju se Statutom Agencije.
(2) Statut Agencije donosi Upravno vijeće Agencije, uz suglasnost osnivača, a na
prijedlog ravnatelja Agencije.

Članak 5.

(1) Za obavljanje djelatnosti Agencije sredstva se osiguravaju u državnom
proračunu Republike Hrvatske.
(2) Za osnivanje i početak rada Agencije osigurana su sredstva u državnom
proračunu.

Članak 6.

Tijela Agencije su Upravno vijeće i ravnatelj Agencije.

Članak 7.

(1) Agencijom upravlja Upravno vijeće, koje čini predsjednik i dva člana.
(2) Predsjednika i članove Upravnog vijeća imenuje ministar financija, na
razdoblje od četiri godine.
(3) Predsjednik ili član Upravnog vijeća bit će razriješen dužnosti prije isteka
vremena na koje je imenovan:
– ako to sam zatraži,
– ako trajno izgubi sposobnost obavljanja svoje dužnosti, ili
– ako bude osuđen za kazneno djelo koje ga čini nedostojnim za obavljanje
dužnosti predsjednika ili člana Upravnoga vijeća.
(4) Upravno vijeće donosi godišnji Program rada Agencije, kojim se detaljno
uređuju aktivnosti i poslovi Agencije za kalendarsku godinu, nadzire izvršenje
Programa, odlučuje o financijskom planu, donosi završni račun Agencije, te
obavlja i druge poslove u skladu sa Statutom Agencije.
(5) Upravno vijeće odluke donosi na sjednicama većinom glasova svih članova
Upravnoga vijeća.
(6) Detaljan način donošenja odluka i ostala pitanja u vezi s radom Upravnog
vijeća uređuju se Statutom Agencije.

Članak 8.

(1) Agenciju zastupa i predstavlja ravnatelj Agencije.
(2) Ravnatelj organizira i vodi rad i poslovanje Agencije, poduzima sve pravne
radnje u ime i za račun Agencije, zastupa Agenciju u svim postupcima pred
sudovima, upravnim i drugim državnim tijelima te pravnim osobama s javnim
ovlastima, a u granicama svojih ovlasti može dati punomoć drugoj osobi za
zastupanje Agencije u pravnom prometu.
(3) Ravnatelj Agencije ne može bez posebne ovlasti Upravnog vijeća nastupati kao
druga ugovorna strana i s ustanovom sklapati ugovore u svoje ime i za svoj
račun, u svoje ime a za račun drugih osoba, ili u ime i za račun drugih osoba.
(4) Ravnatelj Agencije mora imati visoku stručnu spremu i najmanje šest godina
rada u struci.
(5) Ravnatelja Agencije imenuje i razrješava ministar financija, na prijedlog
Upravnoga vijeća, na razdoblje od četiri godine.
(6) Ravnatelj Agencije bit će razriješen dužnosti prije isteka vremena na koje
je imenovan:
– ako to sam zatraži,
– ako uz svoj pristanak bude imenovan na drugu dužnost,
– ako trajno izgubi sposobnost obavljanja svoje dužnosti ili
– ako bude osuđen za kazneno djelo koje ga čini nedostojnim za obavljanje
dužnosti ravnatelja Agencije.

Članak 9.

Agencija može imati i druge nadzorne, stručne i savjetodavne organe čiji se
sastav, način osnivanja, djelokrug i nadležnost utvrđuju Statutom Agencije.

Članak 10.

(1) Ministar financija imenuje privremenog ravnatelja Agencije u roku 30 dana od
dana stupanja na snagu ove Uredbe.
(2) Mandat privremenog ravnatelja Agencije traje do imenovanja ravnatelja
Agencije, a ne dulje od šest mjeseci.
(3) Privremeni ravnatelj donijet će privremeni Statut Agencije, obaviti poslove
u vezi s upisom Agencije u sudski registar i organizirati početak rada Agencije.
(4) Privremeni Statut iz stavka 3. ovoga članka primjenjivat će se do stupanja
na snagu Statuta kojeg će donijeti Upravno vijeće Agencije u skladu sa člankom
4. stavkom 2. ove Uredbe.

Članak 11.

Agencija vodi poslovne knjige i sastavlja financijske izvještaje prema propisima
kojima se uređuje način vođenja računovodstva proračunskih korisnika.

Članak 12.

Agencija ne može bez suglasnosti osnivača steći, opteretiti ili otuđiti
nekretninu i drugu imovinu ili sklapati pravne poslove čija je vrijednost veća
od vrijednosti utvrđene Statutom Agencije.

Članak 13.

Nadzor nad zakonitošću rada Agencije obavlja Ministarstvo financija.

Članak 14.

(1) Danom upisa Agencije u sudski registar započinje postupak prijenosa
poslovanja Samostalne službe za reviziju IPA programa i ovjeravanje provedbe
SAPARD-a u Ministarstvu financija, u Agenciju.
(2) Poslove, pismohranu i ostalu dokumentaciju, opremu te financijska prava i
obveze Samostalne službe za reviziju IPA programa i ovjeravanje provedbe SAPARD-a
u Ministarstvu financija preuzima Agencija.
(3) Državnim službenicima u službi na dan stupanja na snagu ove Uredbe u
Samostalnoj službi za reviziju IPA programa i ovjeravanje provedbe SAPARD-a u
Ministarstvu financija, ponudit će se sporazumni prestanak državne službe i
prijelaz u Agenciju na radna mjesta, prema općim propisima o radu.
(4) Državni službenici iz stavka 3. ovoga članka koji ne prihvate sporazumni
prestanak državne službe i prijelaz u Agenciju, rasporedit će se na odgovarajuća
službenička mjesta u Ministarstvu financija, sukladno propisima o državnim
službenicima.
(5) Ministar financija predložit će Vladi Republike Hrvatske izmjene Uredbe o
unutarnjem ustrojstvu Ministarstva financija, vezano za usklađivanje s odredbama
ove Uredbe u roku 60 dana od dana stupanja na snagu ove Uredbe.

Članak 15.

Ova Uredba stupa na snagu osmog dana od dana objave u »Narodnim novinama«.

Klasa: 910-04/08-01/23
Urbroj: 5030120-08-1
Zagreb, 20. lipnja 2008.

Predsjednik
**dr. sc. Ivo Sanader**, v. r.

Uredba, NN 73/2008-2425
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)